Brock Pierce

**Brock Pierce** on yhdysvaltalainen kryptovaluuttasijoittaja ja entinen lapsinäyttelijä. Hän perusti Internet Gaming Entertainment -yrityksen vuonna 2001 käydäkseen kauppaa pelien sisäisistä esineistä. Sittemmin hän on ollut mukana useissa kryptovaluuttahankkeissa ja oli *Forbesin* rikkaimpien kryptovaluuttasijoittajien luettelossa vuonna 2018.

## Lapsuus ja nuoruus
Piercen isä työskenteli rakennusalalla ja äiti tanssijana yökerhossa. Hän toimi lapsinäyttelijänä ja esiintyi ensimmäistä kertaa 3,5 vuoden iässä mainoksessa. *[[Mestarit (elokuva)|Mestarit]]*-elokuvassa (1992) hän esitti Gordon Bombayta lapsena. Muita elokuvia, joissa hän näytteli oli *Kesytön sydän* (Untamed heart, 1993), *Pikku johtaja* (Little Big League, 1994) ja *[[Mestarit 2]]* (1994). Omien sanojensa mukaan hän osasi lapsena tehdä rahaa palkkaamalla naapuruston lapsia tekemään erilaisia töitä. Hän myös myi videopelien huijausoppaita luokkalaisilleen sekä osti ja myi keräilyesineitä. Hänestä tuli kuuluisa näyteltyään *Presidentin poika* (First kid, 1996) -elokuvassa.

Pierce tapasi 16-vuotiaana näyttelijänä yrittäjä Marc Collins-Rectorin, jonka yritys Digital Entertainment Network pyrki jakamaan lyhytvideoita nuorisolle. Collins-Rector teki hänestä varatoimitusjohtajan, antoi hänelle viiden prosentin osuuden yrityksestä ja 250&nbsp;000 dollarin vuosipalkan. Vuonna 1999 yritys ajautui ongelmiin, kun michiganilaismies syytti Collins-Rectorin hyväksikäyttäneen häntä alaikäisenä. Miehelle maksettiin miljoonan dollarin sovittelurahat, mutta asian tultua julkisuuteen Collins-Rector pakeni Marbellaan Espanjaan Piercen ja yrityksen toisen perustajan Chad Shackleyn kanssa.

Toukokuussa 2002 Interpol suoritti kotietsinnän Collins-Rectorin, Piercen ja Shackleyn kotiin Espanjassa. Etsinnässä löytyi aseita ja tuhansia lapsipornokuvia, joiden johdosta Collins-Rector pidätettiin. Pierce ja Shackley vapautettiin nopeasti eikä heitä epäilty rikoksista. Pierce väittää lopettaneensa liiketoiminnan Collins-Rectorin kanssa IT-kuplan puhjettua ja Digital Media Entertainmentin epäonnistuttua vuonna 2000. Heidän ystävyytensä päättyi 2003, jolloin hän sai tietää syyttömyyttänsä vakuuttaneen Collins-Rectorin toimista.

Collins-Rector, Pierce ja Shackley haastettiin vuonna 2000 oikeuteen. Kantaja väitti heidän tarjonneen hänelle alkoholia ja huumeita sekä hyväksikäyttäneen häntä seksuaalisesti. Toinen syyttäjä oli väitetysti kirjoittanut itsemurhaviestin, jossa valitteli antaneensa heidän käyttää itseään seksileluna. Yksi kantajista sai syytteen petoksesta ja kaksi todistajaa kertoi myöhemmin, että heidät lahjottiin todistamaan Pierceä vastaan.

### Internet Gaming Entertainment
Pierce perusti toukokuussa 2001 Internet Gaming Entertainment (IGE) -yrityksen, jonka ideana oli palkata pelaajia hankkimaan pelinsisäisiä esineitä ja myymään niitä rahasta. Yritys aloitti palkkaamalla marbellalaisia pelaamaan Everquestia. Yritys laajeni vuoteen 2003 tultaessa ja hankki Yhdysvaltain päämajan Boca Ratoniin Floridassa. Se työllisti useita hongkongilaisia pelaajia. Everquestin jälkeen yritys otti kohteikseen Ultima Onlinen ja Final Fantasy XIn. 2004 World of Warcraftin Azerothin kullasta tuli tavoitelluinta virtuaalirahaa. IGE:n kiinalaistyöntekijät ryhtyivät tavoittelemaan sitä noin neljän dollarin päiväpalkalla ja 84-tunnin työviikoilla. World of Warcraftin emoyhtiö Blizzard Entertainment ei suvainnut yhtiön toimintaa, jonka se katsoi vaikuttavan liiaksi pelin sisäisiin hintoihin ja vaikeuttavan resurssien saamista. Pelaajat puolestaan täyttivät keskustelufoorumeita kiinalaisvastaisilla viesteillä. IGE ammattimaistui palkkaamalla toimitusjohtajakseen Steve Salyerin, jolla oli taustaa Electronic Artsissa. Liiketoimintaa tuli avustamaan myös Goldman Sachsin entinen pankkiiri Steve Bannon, joka onnistui vuonna 2006 saamaan Goldman Sachsin sijoittamaan 60&nbsp;miljoonaa dollaria IGE:n. Pierce voitti kaupasta 20 miljoonaa. Toukokuussa 2007 pelaaja Antonio Hernandez haastoi Internet Gaming Entertainmentin oikeuteen, koska katsoi yhtiön aiheuttaneen hänelle ja muille pelin jäsenyydestä maksaville huomattavaa haittaa. Pierce oli jo poistunut yhtiöstä, myytyään osuutensa Jonathan Yantisille.

## Kryptovaluuttasijoittajana
Pierce oli ensimmäisiä kryptovaluuttasijoittajia. Hän osallistui usean kryptovaluuttahankkeen ja -yrityksen perustamiseen, mukaan lukien Block.one, Blockchain Capital, Tether, Mastercoin ja Lighthouse NFT. Hänet äänestettiin vuonna 2014 Bitcoin Foundationin johtokuntaan, minkä seurauksena useat erosivat vastalauseena valinnalle. Eroja perusteltiin Piercen vuoden 2000 hyväksikäyttösyytöksillä. Pierce oli *[[Forbes]]in* vuoden 2018 rikkaimpien kryptovaluuttasijoittajien luettelossa yhdeksäntenä, arvioidun varallisuutensa ollessa 700 miljoonan ja miljardin dollarin välillä. Hän oli ensimmäisiä, jotka sijoittivat EOS- ja Tether-kryptovaluuttoihin.

Pierce osallistui vuonna 2011 seksuaalirikollisen Jeffrey Epsteinin järjestämään huippututkijoiden Mindshift-konferenssiin. He kävivät myöhemmin keskinäistä viestinvaihtoa kryptovaluutoista. Epstein-asiakirjoista on selvinnyt, että Epstein sijoitti Coinbaseen vuonna 2014 Piercen neuvosta. Vuonna 2018 Pierce kirjoitti Epsteinille sähköpostin, että Antiguassa häntä odottaa vene ”täynnä Ukrainan parhaimpia”.

Pierce on julkisuudessa ilmaissut kiinnostuksensa muuttaa Puerto Rico kryptovaluuttakeskukseksi.

## Politiikassa
Pierce asettui ehdolle Yhdysvaltain vuoden 2020 presidentinvaaleissa sitoutumattomana ehdokkaana. Kaksi vuotta myöhemmin hän pyrki senaattoriksi Vermontista, saaden tukea muun muassa Steve Bannonilta. Hän käytti vaalikampanjaansa noin 1,2 miljoonaa dollaria, mutta luopui lopulta ehdokkuudesta tyttärensä synnyttyä ennenaikaisesti. Hän jätti mainitsematta, että asuinpaikan siirtäminen Vermontiin poistaisi hänen Puerto Ricossa saamansa veroedut.

## Lähteet